T L A Č O V Á S P R Á V A

**Pohoda opäť v shortliste European Festival Awards**

Festival Pohoda získal za svoje tohtoročné aktivity nomináciu na prestížnu cenu „**Take a Stand Award“** v rámci European Festival Awards. Organizátori súťaže vyzdvihli aktuálne prebiehajúcu Slovenskú Tepláreň ako aj viaceré projekty súvisiace s podporou Ukrajiny – **Koncert pre Ukrajinu** vo februári 2023, **vystúpenia ukrajinských umelcov na tohtoročnej Pohode** ako aj **finančnú pomoc kampani Music Saves Ukraine**, ktorej sme darovali celý výťažok zo zálohovaných fliaš na našom festivale. Podpore Ukrajiny a jej umelcov bola venovaná aj časť **Festivalu proti násiliu**, ktorý sme spoluorganizovali 17. novembra.

Za dôležité považujeme to, že súčasťou našej nominácie je aj zorganizovanie festivalu **Slovenská Tepláreň** po teroristickom útoku z 12. októbra, pri ktorom boli zavraždení Matúš Horváth a Juraj Vankulič. Do Slovenskej Teplárne sa zapojilo vyše 600 subjektov – množstvo barov, reštaurácií, kultúrnych centier, firiem či inštitúcií a vyše 350 umelcov. Slovenská Tepláreň ma za cieľ podporu a hlavne zrovnoprávnenie LGBTI+ ľudí na Slovensku.

*„Táto nominácia je pre nás cťou. Vážime si, v akej sme sa ocitli spoločnosti. Veríme, že tentoraz ju ale nepremeníme a držíme palce iniciatíve Music Saves Ukraine, ktorá je taktiež nominovaná. Pred pár dňami som sa vrátil z Ukrajiny a na vlastné oči som videl, ako táto aktivita reálne pomáha ľuďom v tejto krajine,“* hovorí o nominácii šéf festivalu pohoda Michal Kaščák.

Ocenenie Take a Stand má za úlohu zvýšiť povedomie o sociálnej angažovanosti v európskom hudobnom a kreatívnom sektore. V tomto roku je spolu s Pohodou nominovaných päť festivalov, okrem iného aj **Atlas Festival**, s ktorým sme hrdo spolupracovali na organizácii projektu Music Saves Ukraine. **Vlad Yaremchuk** z festivalu Atlas je zároveň nominovaný v kategórii **The Award for Excellence and Passion**. Vladovi i Atlasu úprimne prajeme absolútne zaslúžené víťazstvo v oboch nomináciách.

Zároveň nás teší, že v shortliste kategórie **Best Indoor Festival** je medzi desiatimi najlepšími aj slovenský **showcaseový festival SHARPE**. Jedna z kategórií, ktorá sa nepriamo týka aj Pohody 2023, je **Newcomer of the Year**, ktorá oceňuje najlepšie mladé európske hudobné talenty. Medzi nominovanými sú britské kapely **Wet Leg** a **Yard Act**, ktoré vystúpia na budúcoročnom festivale Pohoda.

Mená víťazov vyhlásia 18. januára 2023 počas slávnostného galavečera v rámci showcaseového festivalu ESNS v holandskom Groningene. Na festival sa opäť chystáme spolu s tímom festivalu SHARPE a slovenskými kapelami, ktoré tam vystúpia.

Viac informácií nájdete na weboch:

[www.europeanfestivalawards.org/shortlists-2022/](http://www.europeanfestivalawards.org/shortlists-2022/)

<https://www.take-a-stand.eu/>

Záznam Koncertu pre Ukrajinu:
<https://youtu.be/KumesOG-jNU>

Festival proti násiliu/ Koncert pre všímavých – vystúpenie Aliny Pash (UA):
<https://youtu.be/31W11tNa-xo?t=7439>

Slovenská Tepláreň – záznam Koncertu pre Matúša a Juraja:
<https://youtu.be/khwJOgTH_Ag>

Presskit (foto Koncert pre Ukrajinu, Koncert pre všímavých/Festival proti násiliu, Slovenská Tepláreň):
<https://drive.google.com/drive/folders/1rz-vfNes8jhhLRsPToLwbcv_dKCDquIz?usp=share_link>

Kontakt pre médiá:

Lukáš "grešško" Grešš

PR & Media

Tel.: +421 915 778 020

lukas@pohodafestival.sk

<http://www.pohodafestival.sk>